HUUHKAJA-ARTIKKELI VAPAASTI KÄYTETTÄVÄKSI MEDIASSA

Huuhkaja on vuoden lintu 2025

Huuhkaja on Suomen ja Euroopan suurin pöllö. Sen kookas olemus, voimakkaat korvatupsut ja oranssinpunaiset silmät tekevät siitä tunnistettavan ja arvokkaan näyn niin metsissä kuin kulttuuriympäristöissäkin. Valitettavasti huuhkajan kanta on Suomessa pitkään ollut laskusuunnassa, ja laji on nykyisin luokiteltu erittäin uhanalaiseksi.

Huuhkaja on Euroopan suurin pöllölaji ja yksi Suomen vaikuttavimmista petolinnuista. Se on levinnyt laajalle alueelle Euroopassa, Aasiassa ja osassa Pohjois-Afrikkaa. Suomessa kanta on vankin lounaassa ja harvenee itään ja pohjoiseen mentäessä. Pohjoisimmassa Lapissa huuhkaja on harvinaisuus.
Huuhkajakanta on ollut Suomessa pitkään laskussa, ja laji on nykyisin luokiteltu erittäin uhanalaiseksi. Nykyisin Suomessa arvioidaan pesivän noin 1 000 huuhkajaparia.
Perinteisesti huuhkajat ovat pesineet metsien kalliojyrkänteillä, mistä kielivät esimerkiksi sellaiset paikannimet kuin Huuhkainvuori ja Hyypiänmäki. Myöhemmin huuhkajat ovat asettuneet myös louhoksiin ja hiekkakuoppiin ja jopa kaupunkiympäristöön. Vuonna 2011 huuhkajapari pesi Helsingin ydinkeskustassa.
Huuhkajan monipuolinen ruokavalio koostuu tarjonnan mukaan vesimyyristä, oravista, jäniksistä, variksista sekä muista keskikokoisista linnuista. Aiemmin huuhkajille helppoa ravintoa tarjosivat kaatopaikoilla viihtyneet rotat. Jätteenkäsittelyn paranemisen vuoksi valtaosa kaatopaikoista on suljettu. Niiden tarjoaman ruoan loppuminen onkin ollut yksi syy lajin kannan taantumiseen.

Iltayön huhuilija
Huuhkaja on paikkalintu, ja vanhat yksilöt pysyvät lähes koko elinikänsä samalla alueella. Nuoret yksilöt sen sijaan voivat vaeltaa jopa satoja kilometrejä etsiessään sopivaa elinpiiriä.
Huuhkajan soidin alkaa usein jo tammikuussa, mutta on aktiivisimmillaan helmi–maaliskuussa. Huuhkajan syvä ”uu-hu”-huhuilu on hvyin voimakas ja kuuluu jopa useiden kilometrien päähän. Huhuilu toistuu tavallisesti noin kymmenen sekunnin välein. Parasta huuteluaikaa on ilta- ja aamuyö.
Pesintä ajoittuu maalis–toukokuulle, jolloin naaras munii tavallisesti 2–4 munaa kalliolle, maahan tai muulle suojaisalle paikalle. Haudonta kestää runsaan kuukauden, ja poikaset pysyvät pesäpaikalla parisen kuukautta. Muninta- ja haudontavaiheessa huuhkaja voi hylätä pesänsä hyvin herkästi, joten mahdollisille pesäpaikoille ei pidä mennä keväällä. Pesien etsintä on jätettävä kokeneiden asiantuntijoiden tehtäväksi.

Uhkana liikenne, voimajohdot, tuulivoima ja maapedot
Suomessa huuhkajista maksettiin tapporahaa vuoteen 1952 asti. Tämä perustui harhaluuloon, että huuhkajat olivat haitaksi riistakannoille. Suojelutoimet alkoivat 1960-luvulla, ja huuhkaja sai pesimäaikaisen rauhoituksen vuonna 1966 sekä täysrauhoituksen vuonna 1983.
Rauhoitusten myötä huuhkajakanta koheni, mutta tällä vuosituhannella huuhkajalla menee jälleen huonosti. Kuolleena löydetyistä huuhkajista suurin osa on menehtynyt liikenteessä tai voimajohtoihin liittyvissä onnettomuuksissa. Viime vuosina uusi uhka huuhkajille ovat olleet tuulivoimalat. Tutkimusten mukaan laji välttää tuulivoimaloita jopa viiden kilometrin säteellä. Huuhkajat onkin otettava erityisesti huomioon tuulivoimaloiden sijoittelussa.
Huuhkajan nykytilan ja elinalueiden kartoittamiseksi BirdLife Suomi on valinnut huuhkajan tämän vuoden linnuksi. Hankkeen tavoitteena on selvittää huuhkajan levinneisyys, pesimäkannan suuruus sekä niissä tapahtuneet muutokset. Samalla lisätään tietoisuutta lajin vähenemisestä, vähenemisen syistä ja uhkatekijöistä.

Ilmoita huuhkajahavaintosi!
Jokainen voi osallistua huuhkajatietojen keräämiseen lähtemällä pöllöretkelle ja tallentamalla havaintonsa Tiira-lintutietopalveluun www.tiira.fi. Huuhkajia kannattaa kuunnella erityisesti ilta- ja aamuhämärissä. Havainnoissa on tärkeää arvioida myös paikka, josta lintu huutaa – vähintään karkeana arviona.
Paikallisten lintuyhdistysten huuhkaja -vastaavat ottavat mielellään tietoja myös aikaisemmin asutuista huuhkajareviireistä tänä vuonna tehtäviä pesintöjen tarkastuksia varten. Itse ei pidä lähteä etsimään pesiä, sillä huuhkaja hylkää erittäin herkästi pesänsä haudonnan ja pienten poikasten aikana.

Lisää huuhkajasta: www.birdlife.fi/vuodenlintu
Huuhkajakuvia: https://www.birdlife.fi/medialle/materiaali/